Document ID: 32011R0813
Publication Date: 2011-08-11

Title and Content:
UREDBA KOMISIJE (EU) št. 813/2011
z dne 11. avgusta 2011
o spremembi prilog II in III k Uredbi Evropskega parlamenta in Sveta (ES) št. 396/2005 glede mejnih vrednosti ostankov za acekvinocil, emamektin benzoat, etametsulfuron-metil, flubendiamid, fludioksonil, krezoksim-metil, metoksifenozid, novaluron, tiakloprid in trifloksistrobin v nekaterih proizvodih ali na njih
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 396/2005 Evropskega parlamenta in Sveta z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1) in zlasti člena 14(1)(a) Uredbe,
ob upoštevanju naslednjega:
(1)
Mejne vrednosti ostankov (v nadaljnjem besedilu: MVO) za krezoksim-metil, metoksifenozid, tiakloprid in trifloksistrobin so bile določene v Prilogi II in delu B Priloge III k Uredbi (ES) št. 396/2005. MVO za acekvinocil, emamektin benzoat, flubendiamid, fludioksonil in novaluron so bile določene v delu A Priloge III k Uredbi (ES) št. 396/2005. MVO za etametsulfuron-metil niso bile določene v nobeni prilogi k Uredbi (ES) št. 396/2005, zato se je uporabljala privzeta vrednost 0,01 mg/kg.
(2)
Pri postopku v skladu z Direktivo Sveta 91/414/EGS z dne 15. julija 1991 o dajanju fitofarmacevtskih sredstev v promet (2) je bila za registracijo fitofarmacevtskega sredstva, ki vsebuje aktivno snov tiakloprid, za uporabo na grahu (v stroku) v skladu s členom 6(1) Uredbe (ES) št. 396/2005 vložena vloga za spremembo obstoječih MVO.
(3)
Za acekvinocil je bila vložena vloga za uporabo na hmelju. Za emamektin benzoat je bila vložena vloga za uporabo na citrusih, slivah in marelicah. Za fludioksonil je bila vložena vloga za uporabo na namiznem in vinskem grozdju. Za krezoksim-metil je bila vložena vloga za uporabo na borovnicah in brusnicah. Za metoksifenozid je bila vložena vloga za uporabo na slivah. Za trifloksistrobin je bila vložena vloga za uporabo na jajčevcih in brusnicah.
(4)
V skladu s členom 6(2) in (4) Uredbe (ES) št. 396/2005 je bila vložena vloga za etametsulfuron-metil za uporabo na ogrščici. Pri registriranem načinu uporabe etametsulfuron-metila na ogrščici v Kanadi je vrednost ostankov višja od MVO, določene kot privzeta vrednost v Uredbi (ES) št. 396/2005. Da bi preprečili trgovinske ovire pri uvozu ogrščice, je potrebna višja MVO.
(5)
Za flubendiamid je bila vložena vloga za dvig sedanje MVO za lupinarje, jabolka, hruške, češnje, breskve, namizno in vinsko grozdje, solato, špinačo, zeleno, sojo, bombažno seme, koruzo in slive, da se preprečijo trgovinske ovire pri uvozu navedenih proizvodov iz Združenih držav. Za isto aktivno snov je bila vložena vloga za dvig sedanje MVO za riž, da se preprečijo trgovinske ovire pri uvozu riža iz Indije. Za fludioksonil je bila vložena vloga za dvig sedanje MVO za sladki krompir in jam, da se preprečijo trgovinske ovire pri uvozu teh proizvodov iz Združenih držav. Za novaluron je bila vložena vloga za dvig sedanje MVO za brusnice, da se preprečijo trgovinske ovire pri uvozu brusnic iz Združenih držav. Za metoksifenozid je bila vložena vloga za dvig sedanjih MVO za avokado in granatna jabolka, da se preprečijo trgovinske ovire pri uvozu teh proizvodov iz Združenih držav.
(6)
V skladu s členom 8 Uredbe (ES) št. 396/2005 so zadevne države članice ocenile navedene vloge in Komisiji poslale ocenjevalna poročila.
(7)
Evropska agencija za varnost hrane (v nadaljnjem besedilu: Agencija) je preučila vloge in poročila o ocenah, zlasti glede tveganj za potrošnike in po potrebi za živali, ter predložila utemeljena mnenja o predlaganih MVO (3). Ta mnenja je poslala Komisiji in državam članicam ter jih javno objavila.
(8)
Agencija je v utemeljenih mnenjih ugotovila, da podatki o ostankih glede uporabe trifloksistrobina na brusnicah in flubendiamida na soji, bombažnemu semenu, koruzi in slivah niso ustrezali zahtevanim MVO. Agencija je za paradižnike, papriko in sladko koruzo ugotovila, da so bile MVO že določene na ravneh, ki ustrezajo sedanji odobreni uporabi. Za emamektin benzoat na citrusih je Agencija ugotovila, da so bile MVO že določene na ravneh, ki ustrezajo sedanji odobreni uporabi. Agencija je glede vseh drugih vlog ugotovila, da so izpolnjene vse zahteve po podatkih in da so spremembe MVO, ki jih zahtevajo vlagatelji, sprejemljive glede varnosti potrošnikov po oceni izpostavljenosti potrošnikov za 27 posebnih evropskih potrošniških skupin. Agencija je upoštevala najnovejše informacije o toksikoloških značilnostih snovi. Niti pri vseživljenjski izpostavljenosti tem snovem z uživanjem vseh živil, ki bi te snovi lahko vsebovala, niti pri kratkotrajni izpostavljenosti zaradi čezmernega uživanja ustreznih pridelkov ni bilo ugotovljeno tveganje, da se preseže sprejemljivi dnevni vnos ali akutni referenčni odmerek.
(9)
Iz utemeljenih mnenj Agencije in ob upoštevanju dejavnikov, ki vplivajo na odločitev, izhaja, da ustrezne spremembe MVO izpolnjujejo zahteve iz člena 14(2) Uredbe (ES) št. 396/2005.
(10)
Uredbo (ES) št. 396/2005 je zato treba ustrezno spremeniti.
(11)
Ukrepi, predvideni s to uredbo, so v skladu z mnenjem Stalnega odbora za prehranjevalno verigo in zdravje živali, Evropski parlament in Svet pa jim nista nasprotovala -
SPREJELA NASLEDNJO UREDBO:
Člen 1
Prilogi II in III k Uredbi (ES) št. 396/2005 se spremenita v skladu s Prilogo k tej uredbi.
Člen 2
Ta uredba začne veljati na dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 11. avgusta 2011

Classification:
Level 1 Topics: 100149
100157
100156
Level 2 Topics: 100215
100250
100257
100249
Level 3 Topics: 1268
2723
2735
2014
All Topics: 2723
2735
2985
6569